15 Ka ntlha ya dilo tseno tsotlhe—tse gongwe di dirilweng mo leineng la Modimo wa Baebele—batho ba le bantsi ba ba peloephepa ba kgobegile marapo kgotsa ga ba tlhole ba dumela gotlhelele mo Modimong le mo Baebeleng. Ba tsieditswe ke Satane le tsamaiso ya gagwe e e boikepo ya dilo. O ikutlwa jang fa o bona le go utlwa ka dilo tse di ntseng jalo tse di diregang letsatsi le letsatsi? E re ka o le motlhanka wa ga Jehofa, a ga o ikutlwe o patelesega go dira bojotlhe go baakanya dilo fa o bona kafa leina la Modimo le kgobiwang le go tlhapadiwa ka gone? Fa o bona batho ba ba peloephepa le ba ba ikokobeditseng ba tsiediwa le go jewa ntsoma, a ga o ikutlwe o patelesega go gomotsa meya eno e e gateletsweng? Fa Jesu a ne a bona batho ba mo motlheng wa gagwe “ba sotlegile e bile ba gasame jaaka dinku tse di se nang modisa,” ga a ka a ba tlhomogela pelo fela. O ne a “simolola go ba ruta dilo di le dintsi.” (Math. 9:36; Mar. 6:34) Re na le mabaka a a utlwalang a go tlhagafalela kobamelo ya boammaaruri fela jaaka Jesu.